ብፁዕ አቡነ ጐርጐርዮስ የኢትዮጵያ ኦርቶዶክስ ተዋሕዶ ቤተ-ክርስትያን ታሪክ፡- በተባለው መፅሐፋቸው ገፅ 20 ላይ ክርስትና ወደ ኢትዮጵያ የገባው ጃንደረባው በፊልጶስ ከተጠመቀ በኋላ መሆኑን ያወሳሉ። ከዚሁ ከርሳቸው ሃሳብ ጋር በተያያዘ አማረ ከፈለ ብሻው፤ ኢትዮጵያ! የሰው ዘር የተገኘባት የእምነትና የስልጣኔ ምንጭ ናት በተሰኘው መፅሐፋቸው ደግሞ ከገፅ 145-149 ይህንኑ ሃሳብ አፅንኦት ሰጥተውበት ፅፈዋል። ዘመድኩን በቀለ፤ ቅዱሳን መካናት በኢትዮጵያ በተሰኘው መፅሐፋቸው በገፅ 4 ላይ ክርስትና ወደ ኢትዮጵያ የገባው በጃንደረባው አማካኝነት በ34 ዓ.ም ነው ይላሉ። ሐመር መጽሔት ነሐሴ 1987 ዓ.ም ገፅ 20 ላይ ይህንኑ ሃሳብ ያጐላዋል። በ1991 ዓ.ም የታተመው ሌላኛው ሐመር መጽሔትም በገፅ 30 ላይ ክርስትና ከጃንደረባው ጥምቀት ጋር ተያይዞ ወደ ኢትዮጵያ እንዴት እንደገባ ዘርዝሮ ፅፏል።